Er du til fadøl, fest og fuldfede koncerter? Så er der gode nyheder. For selvom der ikke bliver nogen Nibe Festival i år på grund af coronasituationen, vil der stadig være musik og god stemning i Nibe til sommer. Arrangørerne bag Nibe Festival afholder nemlig en række koncerter fra den 1. til den 4. juli under navnet Lyden Af Nibe. Det meddeler Nibe Festival i en pressemeddelelse. Det var udsigten til en kulturfattig sommer, som fik Nibe Festival til at handle. - I Nibe tænke vi: Det skal være løgn. Kulturen er essentiel, og vi trænger alle voldsomt meget til at glædes, fornøjes, begejstres. Til at mærke kulturen og musikken - live, siger Peter Møller Madsen i en pressemeddelelse. Han er Festivalleder for Nibe Festival. Alle retningslinjer overholdes Med navne som Carpark North, TV-2 og Medina på plakaten, ser Peter Møller Madsen nu frem til at gæster kan nyde musikken og måske en snært af festivalstemning til sommer i Nibe. Men det bliver ikke festival, som man kender det. Der er ingen overnattende gæster, og koncertpladsen bliver opdelt i to afgrænsede områder, hvor der hver må være 500 gæster, lyder det i pressemeddelelsen. Billetterne bliver sat til salg på fredag den 28. maj klokken 10.00.

Opsummering:
Arrangørerne bag Nibe Festival har allerede aflyst årets festival, som vi kender den. Men fra den 1. til den 4. juli vil der i stedet være Lyden Af Nibe, hvor op mod tusind mennesker kan høre stribevis af koncerter.